Azovhavet
Store norske leksikon,Geografi,Verdens geografi,Europa,Russlands geografi
Azovhavet er et innhav nord for Svartehavet. Det har forbindelse til Svartehavet gjennom Kertsjstredet, og grenser i nord til Ukraina, i øst til Russland og i vest til Krim-halvøya. Azovhavet har et areal på 38 000 kvadratkilometer. Det er verdens grunneste hav med største dybde på 15 meter og et gjennomsnitt på 13 meter. På grunn av de store elvene som munner ut i Azovhavet (Don, Kuban), er saltholdigheten bare 1,1 prosent. Det er betydelige ismengder i havet fra desember til mars.
Azovhavet byr på rikt fiske, blant annet etter stør, og har en betydelig skipstrafikk. Det er også litt oljeutvinning på sokkelen, som er delt mellom Russland og Ukraina, der interessante funn er gjort. Azovhavet er blitt et viktig strategisk område i konflikten mellom Ukraina og Russland, særlig etter Russlands annektering av Krim-halvøya i 2014. Havets territorium er delt mellom begge land. Etter annekteringen besluttet russiske myndigheter å bygge en bro over Kertsjstredet som skulle forbinde det russiske fastlandet med Krim. Broen ble åpnet i mai 2018, og kommentatorer mente den fører til økt russisk kontroll av ukrainsk sjøfart i Azovhavet. Les mer i Store norske leksikon Russlands geografi Ukrainas geografi Ukraina-krisen Litteratur Goble, Paul (12. april 2018) Russian Navy Preparing to Bottle up Ukrainian Shipping in Sea of Azov. Jamestown Foundation.